ຂປລ. ມະຫາວິທະຍາໄລແຫ່ງຊາດ (ມຊ) ມອບໃບຢັ້ງຢືນ ໃຫ້ແກ່ພະນັກງານ, ຄູ-ອາຈານ ທີ່ມາຈາກ 14ຮາກຖານ ທົ່ວມະຫາວິທະຍາໄລແຫ່ງຊາດ 100ສະຫາຍ, ຍິງ 50ສະຫາຍ ທີ່ໄດ້ສໍາເລັດການຝຶກອົບຮົມ ທິດສະດີການເມືອງ ແລະ ການປົກຄອງ ໄລຍະສັ້ນ 45ວັນ ຊຸດທີ XII ໃນວັນທີ 5ຕຸລາ 2018 ທີ່ສະໂມສອນມະຫາວິທະຍາໄລແຫ່ງຊາດ.
ໃນພິທີດັ່ງກ່າວ, ສະຫາຍ ນາງ ທອງຈັນ ສີສົມພະ ຮອງຫົວໜ້າຫ້ອງການຈັດຕັ້ງ ແລະ ຄຸ້ມຄອງພະນັກງານ ມຊ ໄດ້ລາຍງານໃຫ້ຮູ້ວ່າ: ສໍາລັບບັ້ນຝຶກອົບຮົມທິດສະດີການເມືອງ ແລະ ການປົກຄອງ 45ວັນ ຊຸດທີ XII ແມ່ນໄດ້ເລີ່ມຈັດຕັ້ງປະຕິບັດ ມາແຕ່ວັນທີ 3ສິງຫາ 2018, ໂດຍໄດ້ຄົ້ນຄວ້າອະນຸມັດ ຜູ້ເຂົ້າຮ່ວມຝຶກອົບຮົມ ຕາມມາດຖານ ແລະ ເງື່ອນໄຂ ທີ່ກໍານົດໄວ້, ໂດຍມີການແຕ່ງຕັ້ງຄະນະຮັບຜິດຊອບ ກະກຽມແຜນການ ແຜນງານຢ່າງລະອຽດຈະແຈ້ງ ກໍານົດຈຸດປະສົງ ແລະ ລະ ດັບຄາດໝາຍຜົນໄດ້ຮັບ, ພ້ອມທັງໄດ້ດໍາເນີນການປະສານງານ ກັບກົມວິຊາການຂອງສະຖາບັນການເມືອງ ແລະ ການປົກຄອງແຫ່ງຊາດ, ກຽມຄວາມພ້ອມດ້ານເນື້ອໃນ, ເອກະສານຮັບໃຊ້ການຮຽນການສອນເປັນຢ່າງດີ. ການຈັດຝຶກອົບຮົມໃນຄັ້ງນີ້, ໂດຍປະຕິບັດຕາມໂຄງການຫລັກສູດ ແລະ ຕາມຕາ ຕະລາງການຮຽນການສອນ ຂອງສະຖາບັນການເມືອງ ແລະ ການປົກຄອງແຫ່ງຊາດ ກໍານົດໄວ້ ລວມມີ 5ສາຂາວິຊາ ຄື: ວິຊາປັດຊະຍາ ມີ 8ບົດ, ເສດຖະສາດການເມືອງ ມີ 10ບົດ, ລັດທິສັງຄົມນິຍົມວິທະຍາສາດ ມີ 6ບົດ, ບໍລິຫານສາດ ມີ 8ບົດ ແລະ ວິຊາກໍ່ສ້າງພັກ ມີ 5ບົດ ໂດຍອາຈານສອນ ມາຈາກສະຖາບັນການເມືອງ ແລະ ການປົກຄອງແຫ່ງຊາດ 31ສະຫາຍ, ຍິງ 6ສະຫາຍ. ຄຽງຄູ່ກັນນັ້ນ, ຄະນະພັກຄະນະນໍາ ມຊ ຍັງໄດ້ຊັບຊ້ອນເວລາ ມາບັນຍາຍບັນດາເນື້ອໃນ, ເອກະສານທີ່ຕິດພັນ ແລະ ກ່ຽວຂ້ອງໂດຍກົງ ກັບວຽກງານຂອງມະຫາວິທະຍາໄລແຫ່ງຊາດ ໂດຍສະເພາະ ມະຕິ 8ຂອງອົງຄະນະພັກ ກະຊວງສຶກສາທິການ ແລະ ກິລາ, ມະຕິ 4ຂອງອົງຄະນະພັກ ມຊ, ແຜນພັດທະນາ ມຊ ແຕ່ປີ 2018-2020, ແຜນຍຸດທະສາດ ຮອດປີ 2015ແລະ ວິໄສທັດ ຮອດປີ 2030ຂອງ ມຊ ຕື່ມອີກ.
ເນື້ອໃນ: ຂປລ